ระบบ Thailand Pass ช่วยอำนวยความสะดวก ลดขั้นตอน อนุมัติเอกสารให้ผู้เดินทางเข้าไทย
นายฉัตรชัย วิริยเวชกุล อธิบดีกรมการกงสุล เปิดเผยภาพรวมมาตรการเดินทางเข้าประเทศไทย ด้วยการเดินทางทางอากาศ ตั้งแต่วันที่ 1 พฤศจิกายนนี้ ซึ่งจะมีการนำระบบ Thailand Pass มาใช้ ส่วนเอกสารรับรอง COE จะถูกลดบทบาทในการใช้งานลง โดยยังคงใช้ในกลุ่มการเดินทางเข้าประเทศทางบก ทางน้ำ หรือการเข้ามาเป็นกลุ่มคณะที่จำเป็นต้องมีการจัดการแบบพิเศษ สำหรับขั้นตอนสำคัญในระบบ Thailand Pass เช่น การเช็คเอกสารจำเป็นก่อนลงทะเบียน Thailand Pass โดยเฉพาะหนังสือเดินทาง วีซ่า เอกสารรับรองการได้รับวัคซีนเมื่อได้รับการอนุมัติแล้ว จะได้รับ QR Entry ที่จะใช้เมื่อเข้าประเทศ  รวมทั้งประกันสุขภาพ/ประกันการเดินทาง สำหรับชาวต่างชาติ มีมูลค่าคุ้มครองไม่ต่ำกว่า 50,000 ดอลลาร์สหรัฐ โดยไม่ระบุว่าต้องซื้อจากประเทศใด ส่วนคนไทยหรือคนต่างชาติที่อาศัยอยู่ในประเทศไทยและมีประกันสังคม หรือสิทธิรักษาพยาบาลในไทย ไม่ต้องซื้อประกันเพิ่ม นอกจากนี้ ต้องมีหลักฐานยืนยันการจองที่พักใน ASQ หรือ SHA+ และตั๋วเครื่องบินสำหรับกรอกข้อมูลการเดินทางเบื้องต้น โดยการลงทะเบียน Thailand Pass สามารถทำได้ผ่านเว็บไซต์ https://tp.consular.go.th โดยเลือกรูปแบบการเดินทางเข้าไทย ได้ 1 ใน 3 รูปแบบคือ การเดินทางจาก 45 ประเทศ + 1 พื้นที่พิเศษ โดยไม่ต้องกักตัว หรือ Sandbox Programme สำหรับผู้เดินทางจากทุกประเทศที่มีเอกสารรับรองการได้รับวัคซีน โดยต้องกักตัวในจังหวัดที่กำหนด 7 คืน โดยสามารถเดินทางภายในพื้นที่ได้ หรือ Alternative Quarantine สำหรับผู้เดินทางที่มาจากประเทศที่ไม่อยู่ในรายชื่อประเทศที่ได้รับการยกเว้น หรือผู้ที่ยังไม่ได้รับวัคซีน ต้องกักตัว 10 คืน โดยผู้เดินทางเข้าไทยทุกกรณี ต้องตรวจโควิดแบบ RT-PCR ก่อนเดินทาง 72 ชั่วโมง พร้อมยืนยันว่า การลงทะเบียนในระบบ Thailand Pass ช่วยอำนวยความสะดวก และลดขั้นตอนอนุมัติจากสถานเอกอัครราชทูตและสถานกงสุลใหญ่อธิบดีกรมการกงสุล ย้ำว่า ระบบ Thailand Pass มีความปลอดภัยและยึดมั่นในเรื่องการรักษาข้อมูลส่วนบุคคลตามมาตรฐานสากล โดยในช่วงการเปลี่ยนผ่านเข้าสู่ระบบ Thailand Pass หากผู้ใดมีความจำเป็นต้องเดินทางเข้าไทยก่อนวันที่ 1 พฤศจิกายน สามารถลงทะเบียนในระบบ COE ได้ ผู้ที่ลงทะเบียน COE ไว้แล้ว และเดินทางหลังวันที่ 1 พฤศจิกายน ก็จะได้รับการปฏิบัติเช่นเดียวกับระบบ Thailand Pass